1. levél
Megcsókoltad a levelem?
Azt írtam: "Semmi bánat, drága.
Na bántsa lelked félelem,
Vígan vagyunk a büszke várba."

Azt írtam: "Bizzál angyalom,
Mi kitartunk büszkén és bátran."
S gondoltam: Ma az utakon
Megint kolduló bakát láttam.

Azt írtam: "Már nem magamért,
Csak teérted kell imádkoznom."
S gondoltam: Ej, mit, csigavér!
Egy honvéd éhen halt a poszton.

Azt írtam: "Jön a messiás,
Tüzeket látunk felvillanni."
S már tudtam: nincsen semmi más,
Meg kell itt halni, meg kell halni.
Versek